《秋日同诸公登清泠台》
清代·陈煇

灵峰起千仞，高台郁岑寂。烟萝穷攀登，林谷恣探历。

凭高一长穷，顿觉万缘息。长江天际来，茫茫去无极。

黄花点醉衣，落叶满行迹。万籁送天声，连山起秋色。

更听白猿啼，东林澹将夕。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。